b'\n_START_ARTICLE_\nFenyylisalisylaatti\n_START_SECTION_\nOminaisuudet\n_START_PARAGRAPH_\nHuoneenl\xc3\xa4mp\xc3\xb6tilassa fenyylisalisylaatti on valkoisia kiteit\xc3\xa4, joilla on makea tuoksu. Yhdiste liukenee veteen vain hyvin v\xc3\xa4h\xc3\xa4n, mutta liukenee paremmin orgaanisiin liuottimiin esimerkiksi etanoliin, dietyylieetteriin ja asetoniin.\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\nFenyylisalisylaattia voidaan valmistaa usealla tavalla. K\xc3\xa4ytettyj\xc3\xa4 tapoja ovat fenolin ja salisyylihapon ester\xc3\xb6inti. Katalyyttin\xc3\xa4 reaktiossa voidaan k\xc3\xa4ytt\xc3\xa4\xc3\xa4 rikkihappoa tai tyypillisemmin fosforyylikloridia. Reaktio suoritetaan noin 110 \xc2\xb0C ja sula tuote j\xc3\xa4\xc3\xa4hdytet\xc3\xa4\xc3\xa4n, kuivataan ja puhdistetaan tislaamalla alipaineessa. Toinen tapa valmistaa yhdistett\xc3\xa4 on vaihtoester\xc3\xb6innill\xc3\xa4 metyylisalisylaatista ja natriumfenoksidista._NEWLINE_Fenyylisalisylaattia on k\xc3\xa4ytetty aikaisemmin suolistoinfektioiden hoidossa antiseptisena aineena. Nykyisin t\xc3\xa4h\xc3\xa4n sit\xc3\xa4 ei en\xc3\xa4\xc3\xa4 kuitenkaan k\xc3\xa4ytet\xc3\xa4. Yhdiste absorboi hyvin UV-s\xc3\xa4teily\xc3\xa4, mink\xc3\xa4 vuoksi sit\xc3\xa4 voidaan k\xc3\xa4ytt\xc3\xa4\xc3\xa4 aurinkovoiteissa sek\xc3\xa4 lis\xc3\xa4aineena esimerkiksi maaleissa, vahoissa ja muoveissa. Lis\xc3\xa4ksi yhdistett\xc3\xa4 voidaan k\xc3\xa4ytt\xc3\xa4\xc3\xa4 s\xc3\xa4il\xc3\xb6nt\xc3\xa4aineena.'